《答郭茂才二首 其二》
明代·卢龙云

杯酒临岐别友生，一时去住却关情。恩仍凤阙随新牒，义似鸡坛恋旧盟。

芳草王孙游渐远，绿波南浦雨初晴。上林托猎君应赋，得意还能荐马卿。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。